বিভিন্ন স্থানে সড়ক দুর্ঘটনায় ১৩ জন নিহত হয়েছেন,শুক্রবার দুপুরে খুলনা শহরের মুজগুন্নী এলাকায় সড়ক দুর্ঘটনায় একই পরিবারের তিনজনসহ চারজন নিহত হয়েছে। দুর্ঘটনাকবলিত বাসটিতে ছিল ৪০-৪৫ জন বিয়ের বরযাত্রী। জানা যায়, সকাল ১১টার দিকে বরযাত্রীবাহী বাসটি পিরোজপুর জেলার মঠবাড়িয়ার বাঁশবুনিয়া থেকে খুলনার উদ্দেশে যাত্রা করে। রূপসা সেতুর বাইপাস সড়ক দিয়ে সোনাডাঙ্গা থানা এলাকার  মুজগুন্নীতে এসে বাসটি নিয়ন্ত্রণ হারিয়ে পাশের খাদে পড়ে যায়। এতে বরের ভাইপো শিমুল (১৩), চাচাতো ভাই মামুন (১৬), রুহুল আমিন (৩২) ও বাস ড্রাইভার আল-আমিন (৩৬) ঘটনাস্থলে মারা যান। এ ঘটনায় আহত হয়েছেন আরো ৩৫ জন।  বাসটি খালিশপুর হাউজিং এলাকার বাসিন্দা মো. আবু তাহেরের বাসায় যাচ্ছিল। তাহেরের মেয়ে পলির সঙ্গে মঠবাড়িয়ার বাঁশবুনিয়া এলাকার ইউনুসের বিয়ের কথা ছিল।  গাজীপুরের শ্রীপুরে ঢাকা-ময়মনসিংহ মহাসড়কের সিঅ্যান্ডবি বাজার এলাকায় আবদুর রহিম (৩৪) নামের এক গার্মেন্ট শ্রমিক বাসচাপায় নিহত হওয়ার ঘটনায় বিক্ষুব্ধ শ্রমিকরা প্রায়  তিন ঘণ্টা মহাসড়ক অবরোধ করে রাখে। এবা গ্রুপের ভিনটেঙ্ ডেনিম লিমিটেডের শ্রমিক রহিম শুক্রবার সকালে কারখানায় যাওয়ার পথে রাস্তা পার হওয়ার সময় ঢাকাগামী যাত্রীবাহী একটি বাসচাপায় ঘটনাস্থলেই মারা যায়। এ ঘটনার প্রতিবাদে শ্রমিকরা মহাসড়কে নেমে বিভিন্ন যানবাহনে ভাঙচুর চালায়। উত্তেজিত শ্রমিকরা প্রায় তিন ঘণ্টা মহাসড়ক অবরোধ করে রাখে।  সুনামগঞ্জে ট্রাক উল্টে ড্রাইভার, হেলপারসহ তিনজনের মৃত্যু হয়েছে। শুক্রবার সকাল ৮টায় জেলার দক্ষিণ সুনামগঞ্জ উপজেলার শান্তিগঞ্জ পুলিশ ফাঁড়ি ও সরকারি মৎস্য হ্যাচারির মাঝামাঝি স্থানে দুর্ঘটনা  ঘটে।  নিহতরা হলেন ড্রাইভার টিপু (৩০), হেলপার আব্বাস (২৫) ও ট্রাকবোঝাই পণ্যের কেয়ারটেকার রানা (২৪)। নিহত ড্রাইভার টিপু ও হেলপার আব্বাসের বাড়ি ঝিনাইদহ উপজেলায়। রানার বাড়ি সুনামগঞ্জের জামালগঞ্জ উপজেলায়।  নাটোরের সিংড়ায় সড়ক দুর্ঘটনায় দুই মোটরসাইকেল আরোহী নিহত হয়েছেন। অপর আরোহীকে আশঙ্কাজনক অবস্থায় রাজশাহী মেডিক্যাল কলেজ হাসপাতালে ভর্তি করা হয়েছে।  প্রত্যক্ষদর্শীরা জানায়, শুক্রবার বিকেল সোয়া ৪টার দিকে নাটোর-বগুড়া মহাসড়কের বন্দর আমতলী এলাকায় দুর্ঘটনাটি ঘটে। নিহতরা হলেন নাটোর শহরের আশোক কুমার বাপ্পী ও  পিন্টু।  বরিশালের উজিরপুরের ওটরা ইউনিয়নে চেরাগ আলী মার্কেট এলাকায় শুক্রবার দুপুরে যাত্রীবাহী নসিমন দুর্ঘটনায় এক শিশু নিহত ও পাঁচ যাত্রী আহত হয়েছেন। নিহত শিশুটির নাম মহসিন (১০)।  যশোর : শুক্রবার ভোরে যশোরের সতীঘাটা কামালপুর এলাকায় সড়ক দুর্ঘটনায় দুজন প্রাণ হারিয়েছেন। আহত হয়েছেন ৫ জন। নিহতরা হচ্ছেন নাজমুল আহসান সোহাগ ও মিশু। আহতদের যশোর ২৫০ শয্যাবিশিষ্ট জেনারেল হাসপাতালে ভর্তি করা হয়েছে।